গতকাল বরিশাল নগরীর মহিলা ক্লাব ও আশপাশ এলাকায় জারি করা ১৪৪ ধারা ভঙ্গ করে মোটরসাইকেল মহড়া দেয় ছাত্রলীগ। ছবি : কালের কণ্ঠ    সিলেট বরিশালে সমাবেশ করতে পারেনি জামায়াত| Kalerkantho ঢাকা, শনিবার, ২৭ চৈত্র ১৪১৬, ২৪ রবিউস সানি ১৪৩১, ১০ এপ্রিল ২০১০    সিলেট ও  বরিশাল অফিসসিলেটের মাটিতে যুদ্ধাপরাধীদের প্রতিহত করার ঘোষণা দিয়েছে আওয়ামী লীগ এবং মুক্তিযুদ্ধের সপক্ষের বিভিন্ন সংগঠন। তাদের এ ঘোষণার কারণে জামায়াতে ইসলামী গতকাল শুক্রবার সিলেটে তাদের বিভাগীয় প্রতিনিধি সম্মেলন করতে পারেনি। বৃহস্পতিবার গভীর রাতেই নগরীতে ১৪৪ ধারা জারি করা হয়। আর সকাল থেকেই রাজপথ ছিল ছাত্রলীগ ও যুবলীগ নেতা-কর্মীদের দখলে।  বরিশালেও সমাবেশ করতে পারেনি জামায়াত। গতকাল সকালে নগরীর মহিলা ক্লাব মিলনায়তনে জামায়াত সমাবেশ করার ঘোষণা দিয়েছিল। পাশেই বঙ্গবন্ধু উদ্যানে সমাবেশ আহ্বান করেছিল  মুক্তিযুদ্ধের চেতনায় বিশ্বাসী সংগঠনগুলো। উদ্ভূত পরিস্থিতিতে প্রশাসন ১৪৪ ধারা জারি করায় উভয় পক্ষই সমাবেশ করতে পারেনি। তবে সকালে ওই স্থানে মোটরসাইকেল নিয়ে মহড়া দিয়েছে স্থানীয় ছাত্রলীগের নেতা-কর্মীরা।  সিলেট জেলা বারের ২ নম্বর হলে গতকাল জামায়াতের বিভাগীয় প্রতিনিধি সম্মেলনের পূর্বনির্ধারিত দিন ছিল। এতে প্রধান অতিথি হিসেবে উপস্থিত থাকার কথা ছিল জামায়াতের আমির মতিউর রহমান নিজামীর। তিনি সফর বাতিল করলে পরে কেন্দ্রীয় সহকারী সেক্রেটারি এ টি এম আজহারুল ইসলামকে প্রধান অতিথি করা হয়। বৃহস্পতিবার রাতে তিনি সিলেট নগরীতে এসে  পেঁৗছান। তাঁর বিরুদ্ধে মানবতাবিরোধী যুদ্ধাপরাধের অভিযোগ রয়েছে।  আজহারুলের সিলেট আগমন ও জামায়াতের সম্মেলন প্রতিহত করার ঘোষণা দেয় ছাত্রলীগ। বৃহস্পতিবার রাত ১২টায় বিক্ষোভ মিছিল বের করে সিলেট জেলা ও মহানগর ছাত্রলীগ। মিছিলে আওয়ামী লীগ, যুবলীগ ও দলের অঙ্গসংগঠনের নেতা-কর্মীর পাশাপাশি অনেক সাধারণ মানুষও অংশ নেয়। মিছিলটি শহীদ মিনারে যাওয়ার পথে জিন্দাবাজারে জামায়াত নেতাদের মালিকানাধীন আল-হামরা মার্কেটে ইটপাটকেল নিক্ষেপ করে। এ সময় মার্কেটের বাইরের কিছু কাচ ভাঙচুরের ঘটনা ঘটে।  শহীদ মিনারে সংক্ষিপ্ত সভায় বক্তব্য  দেন মেয়র বদরউদ্দিন আহমদ কামরান, জেলা ছাত্রলীগ সভাপতি জগলু চৌধুরী, মহানগর ছাত্রলীগ সভাপতি হাবিবুর রহমান সেলিম। এ সময় জামায়াতের সমাবেশ প্রতিহত করতে জেলা বারের প্রবেশদ্বার ও সুরমা পয়েন্টে কিন ব্রিজের সামনে সকাল ৭টা থেকে অবস্থান কর্মসূচি ঘোষণা করা হয়।  উদ্ভূত পরিস্থিতিতে রাত দেড়টায় সিলেট মেট্রোপলিটন পুলিশ নগরীর কোর্ট পয়েন্টের আশপাশ ও সমাবেশস্থলে ১৪৪ ধারা জারি করে। রাতেই পুলিশ এসব স্থানের নিয়ন্ত্রণ নেয়।  গতকাল সকাল থেকেই ছাত্রলীগের নেতা-কর্মীরা সুরমা পয়েন্টের গোলচত্বরে অবস্থান নেয়। সেখানে তারা প্রায় দুই  ঘণ্টা গোল হয়ে বসে থাকে। পুলিশ এ সময় রাস্তার পাশের ছাউনিতে অবস্থান করে। সাড়ে ১০টার দিকে তারা মতিউর রহমান নিজামীর কুশপুত্তলিকায় জুতা পেটা ও থুতু নিক্ষেপ করে। পরে সেখান থেকে একটি মৌন মিছিল বের করা হয়। কোর্ট পয়েন্ট এলাকায় এসে তা বিক্ষোভ মিছিলে রূপ নেয়। মিছিলটি জিন্দাবাজার হয়ে চৌহাট্টায় গিয়ে শেষ হয়। পথিমধ্যে আল-হামরা মার্কেটের বাইরের কাচে আবারও ভাঙচুর করা হয়। মিছিল শেষে চৌহাট্টায় নিজামীর কুশপুত্তলিকা পোড়ানো এবং তাতে ঝাড়ুপেটা করা হয়। পরে অনুষ্ঠিত হয় সমাবেশ।  সিলেট মহানগর আওয়ামী লীগের সভাপতি সিটি মেয়র  বদরউদ্দিন আহমদ কামরান বলেন, যুদ্ধাপরাধীদের বিচারের দাবিতে গোটা জাতি আজ ঐক্যবদ্ধ। এ সময় সিলেটের পবিত্র মাটিতে যুদ্ধাপরাধীদের আসতে দেওয়া যায় না। সিলেটসহ সারা দেশেই এদের প্রতিহত করা হবে।  সিলেট মহানগর পুলিশের উপকমিশনার (উত্তর) আহসান হাবিব পলাশ গতকাল সন্ধ্যায় বলেন, ১৪৪ ধারা এখনো বহাল আছে এবং পরবর্তী নির্দেশ না আসা পর্যন্ত তা বহাল থাকবে।  জামায়াত ইসলামী তাদের সমাবেশে ১৪৪ ধারা জারি করার প্রতিবাদ জানিয়ে বলেছে, সরকার এর মাধ্যমে গণতন্ত্র ও আইনের শাসনকে কলঙ্কিত করেছে। তারা পুলিশকে দলীয় ক্যাডার হিসেবে  ব্যবহার করছে। জনগণের মৌলিক অধিকার নিয়ে সরকার ছিনিমিনি খেলছে।    জামায়াতের হুমকি  গতকাল বিকেলে জেলা ও মহানগর জামায়াতের নেতারা সিলেট প্রেসক্লাবে এক সংবাদ সম্মেলনে বলেন, আমরা নদীর জলে ভেসে আসিনি কিংবা কচুপাতার পানিও নই। তাঁরা রাজনীতিকে রাজনীতি দিয়ে মোকাবিলা করার আহ্বান জানান।  সংবাদ সম্মেলনে বক্তব্য দেন কেন্দ্রীয় সহকারী সেক্রেটারি জেনারেল ও সিলেট বিভাগীয় সমন্বয়কারী ডা. শফিকুর রহমান। অন্যদের মধ্যে উপস্থিত ছিলেন অধ্যাপক ফজলুর রহমান, মাওলানা ফরিদ উদ্দিন চৌধুরী, এহছানুল মাহবুব জুবায়ের প্রমুখ।    বরিশালে মহড়া  বরিশাল মেট্রোপলিটন পুলিশের সহকারী কমিশনার হায়াতুল ইসলাম খান বলেন, একই স্থানে ছাত্রলীগ, জামায়াতে ইসলামী ও মুক্তিযুদ্ধের চেতনায় বিশ্বাসী সংগঠনগুলোর সমাবেশের জন্য পৃথক তিনটি আবেদন পড়েছে। আইনশৃঙ্খলা পরিস্থিতি অবনতি হওয়ার আশঙ্কার পাশাপাশি অপ্রীতিকর ঘটনা এড়াতে সমাবেশস্থলের আশপাশ এলাকায় ১৪৪ ধারা জারি করা হয়।  এলাকার লোকজন জানায়, বৃহস্পতিবার গভীর রাতে প্রশাসনের পক্ষ থেকে মাইকিং করে জানানো হয়, শুক্রবার ভোর থেকে রাত ১২টা পর্যন্ত বরিশাল নগরীর মহিলা ক্লাব ও এর আশপাশ এলাকায় ১৪৪ ধারা  কার্যকর হবে।  গতকাল সকাল ১০টার দিকে ঘটনাস্থলে সরেজমিন গিয়ে দেখা যায়, নগরীর মহিলা ক্লাবের সামনে কোতোয়ালি পুলিশের একটি দল অবস্থান করছিল। ঠিক ওই মুহূর্তে ছাত্রলীগের নেতা-কর্মীরা ১২-১৫টি মোটরসাইকেল নিয়ে মহড়া দেয়। এর নেতৃত্বে ছিলেন ছাত্রলীগের বিএম কলেজ শাখার যুগ্ম আহ্বায়ক মঈন তুষার।  মোটরসাইকেল মহড়ার কথা স্বীকার করে মঈন তুষার কালের কণ্ঠকে বলেন, সন্দেহভাজন যুদ্ধাপরাধীরা মহিলা ক্লাব মিলনায়তনের আশপাশের এলাকায় শুরা সদস্যদের নিয়ে সমাবেশ যাতে না করতে পারে, সে জন্য মহড়া দেওয়া হচ্ছে। ১৪৪ ধারা ভঙ্গ প্রসঙ্গে  বলেন, ভুলক্রমে ঢুকে পড়েছি।  বরিশাল মেট্রোপলিটন পুলিশের ভারপ্রাপ্ত কমিশনার আবদুর রহিম কালের কণ্ঠকে বলেন, ১৪৪ ধারা জারীকৃত এলাকায় চারজনের অধিক লোক চলাচল সম্পূর্ণ নিষিদ্ধ। নিষেধাজ্ঞা অমান্য করে ছাত্রলীগ মোটরসাইকেল মহড়া দিয়েছে বলে আমার জানা নেই।  বরিশাল মহানগর জামায়াতে ইসলামী এক সংবাদ সম্মেলন করে বলেছে, রাজশাহী বিশ্ববিদ্যালয়ের অনাকাঙ্ক্ষিত ঘটনার পর বরিশালে জামায়াত-শিবিরের নেতা-কর্মীদের গণগ্রেপ্তার করা হচ্ছে। এরই ধারাবাহিকতায় অকারণে ১৪৪ ধারা জারি করে জামায়াতের সমাবেশ পণ্ড করা হয়েছে।